હવે પ્રો કબડ્ડી લીગમાં એફએમસીજી કંપનીઓએ સૌધી વધુ ૩૧.૬ ટકા નાણાં સ્પોન્સરશિપ પાછળ ખર્ચ્યાં. રિયલ એસ્ટેટ કંપનીઓ ૧૩.૮ ટકા સાથે બીજા સ્થાને રહી. નાણાકીય કંપનીઓએ ૧૦.૬ ટકા, જ્યારે ઊર્જા ક્ષેત્રની કંપનીઓએ ૯.૪ ટકા કબડ્ડીની સ્પોન્સરશિપ પાછળ ખર્ચ્યા. આ તમામ આંકડા રમતોના મેદાન પર હવાની બદલાઈ રહેલી દિશા દર્શાવે છે. ક્રિકેટની રમત તો પોતાનાં શિખર પર પહોંચી ચૂકી છે. હવે આગળ ક્રિકેટ માટેનો રસ્તો બિલકુલ સાંકડો બનતો જઈ રહ્યો છે અને સંભાવનાઓ ઓછી થતી જાય છે, પરંતુ કબડ્ડીની રમત માટે ખુલ્લું આકાશ છે. કબડ્ડી માટે સંભાવનાઓનાં દ્વાર ખૂલ્યાં છે. કદાચ એ દિવસ દૂર નહીં હોય કે જ્યારે દેશી રમત કબડ્ડી ઈંગ્લેન્ડથી આવેલી ક્રિકેટની રમતને પડકારશે અને ભારતમાં ક્રિકેટ સ્ટારના બદલે કોઈ કબડ્ડી સ્ટારનું નામ હશે.